Марко Ганчев
Куфари

chitanka.info

О, селски куфарчета жалки,

охлузени, от мукава,

с разбити дръжки и ключалки —

от много тежест бе това.

Със вас пренесохме дотука

на селянина алчността

за знание и за наука.

Огромна бе й тежестта. —

Във селските души попила

като през пещерна тъма,

по-тежко бе се утаила

от алчността им за земя.

И с упоритост полудива

на техни верни синове

нахлухме върху всяка нива,

засявана от умове.

Успявахме да прибереме

не само сятото преди,

но и да хвърлим свое семе

в очакващите ни бразди.

Ала и сроковете малки

браздят перчеми и лица.

Като повредени ключалки

похлопват нашите сърца…

1968

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.